stanford-oval/wikipedia huggingface dataset:
Dair al-Zaur
Historia

Kaupungin nimi tarkoittaa kirjaimellisesti ’luostari (tamariski)lehdossa’, jossa sanan zaur merkitys on tamariski, joka on aavikoilla varjopuuna käytetty, kuiviin oloihin sopeutunut kasvisuku. Nimi on ehkä johdettu lähellä sijainneesta muinaisesta Auzaran tai Azuaran kaupungista. Seudulla on merkittäviä historiallisia nähtävyyksiä kuten Dura-Europoksen ja Marin rauniokaupungit. Muinainen Dair al-Zaur oli osa Palmyran valtakuntaa.
Ottomaanit rakensivat nykyisen kaupungin vuonna 1867 Eufratin alueen paimentolaisten hillitsemiseksi. Se oli hallintoalueen keskus, kuvernöörinistuin ja ympäröiviä maaseutuja kiertävien partioiden tukikohta. Vuonna 1915 sadattuhannet pakenivat armenialaisten kansanmurhaa Dair al-Zauriin. Tuhansia heistä pakotettiin kuitenkin kuolemanmarssille kaupungin läheisyydessä olleille keskitysleirille.
Ottomaanien vetäydyttyä britit valtasivat kaupungin 1918. Dair al-Zaurin otti haltuunsa Faisal I (Hijazin kuningas Ḥusan ibn Alin poika) lyhyeksi aikaa ennen ranskalaismiehityksen alkua vuonna 1921. Toisen maailmansodan aikaan vuonna 1941 brittijoukot ottivat kaupungin haltuunsa pyrkiessään estämään Syyriaa ja Libanonia joutumasta akselivaltioiden joukkojen haltuun. Vuonna 1946 kaupungista tuli osa Syyrian tasavaltaa.
Kaupungissa toimii vuonna 1977 perustettu yliopisto, kulttuurikeskus ja museo, jossa on muinaismuistoja läheisiltä kaivauksilta (Tall Birāk, Buqrus, Tall Leilan ja Ashara). Ennen sisällissotaa ranskalaisten vuonna 1924 rakentama Eufratin ylittävä riippusilta oli suosittu matkailunähtävyys. Silta romahti Syyrian hallituksen kranaatti-iskussa kapinallisia vastaan toukokuussa 2013. Ääri-islamistinen Isis-ryhmittymä valtasi osan kaupungista kesällä 2014. Sen piirittämänä oli Yhdistyneiden kansakuntien mukaan noin 200 000 kaupungin asukasta. Syyrian armeija mursi kaupungin piirityksen syyskuussa 2017 ja sen uutisoitiin vallanneen kaupungin kokonaan 3. marraskuuta samana vuonna. Kaupunki oli viimeinen Isisin hallussa ollut suuri asutuskeskus Syyriassa.
6. joulukuuta 2024 kurdijohtoiset Syyrian demokraattiset joukot valtasivat kaupungin hallinnon ja heitä tukeineiden irakilaisten asejoukkojen vetäydyttyä kapinallisten edetessä ympäri maata. 10. joulukuuta Hayat Tahrir al-Šam ilmoitti kapinallisten vallanneen kaupungin kurdien kanssa käytyjen yhteenottojen jälkeen.
Väestö

Dair al-Zaurissa oli vuoden 1981 väestönlaskennassa 92 091 asukasta ja 1994 väestönlaskennassa 140 459 asukasta. Vuoden 2004 väestönlaskennassa väkiluku oli 211 857. Ennen Syyrian sisällissotaa kaupungissa asui noin 10 % Syyrian yhteensä 80 000:ta armenialaisesta.
Talous

Dair al-Zaurin maakunta on Syyrian tärkein öljyntuotantoalue ja Dair al-Zaur on öljytuotannon keskus. Sisällissodan aikana tuotanto on kuitenkin pudonnut 95 prosenttia sotaa edeltävästä tasosta. Seudulla on myös maataloustuotantoa ja kastelukanavilla Eufratin vettä ohjataan viljelyksille. Dair al-Zaurissa on noin 3,0 kilometrin kiitotiellä varustettu sotilaslentoasema (IATA: DEZ, ICAO: OSDZ). Ulkovalloista ainakin Iranin on raportoitu tuoneen sinne sotilaita, tarvikkeita ja ammuksia Syyrian sisällissodan aikana.
Eufratjokea, ja vielä kesällä 2015 käytössä ollut, osin tuhoutunut silta.
Kastelukanava.
Maaliskuun 8. päivän aukio.
Aiheesta muualla

Kuvia tai muita tiedostoja aiheesta Dair al-Zaur Wikimedia Commonsissa
Deir Ezzor. Syrian Arab Republic: Climatological Information (englanniksi) (wmo.int)
Deir Ez-Zor (englanniksi) (homsonline.com)
Dayr az Zawr 35°20'N 040°09'E (englanniksi) (globalsecurity.org)
Syrian civilians suffer food shortage under ISIS siege in Deir ez-Zor (3.8.2015) (Arkistoitu – Internet Archive) (englanniksi) (aranews.net)
Middle East Terror: Memory of Armenian Genocide victims targeted by ISIS militants (24.9.2014) (Arkistoitu – Internet Archive) (englanniksi) (armenianow.com)
Abdallah Suleiman Ali: War between ISIS, Jabhat al-Nusra splits Deir Ez-Zor tribes (31.3.2014) (englanniksi) (al-monitor.com)
BBC defence correspondent: Al Kibar was a ‘suspected’ nuclear facility (29.8.2012) (englanniksi) (bbcwatch.org)
Les Restos du Cœur

Les Restos du Cœur, viralliselta nimeltään les Restaurants du Cœur - les Relais du Cœur, on Ranskassa toimiva hyväntekeväisyysjärjestö, jonka tavoitteena on auttaa ja tukea vähäosaisia jakamalla heille ilmaista ruoka-apua. Järjestön perusti ranskalainen koomikko ja näyttelijä Coluche vuonna 1985, ja sen nimi tarkoittaa kirjaimellisesti ”sydämen ravintolaa”.
Järjestöä ovat alusta asti tukeneet useat tunnetut ranskalaiset henkilöt ja se on saanut paljon julkisuutta. Järjestön toiminta onkin herättänyt huomiota poliittisissa piireissä, ja mukaan on tullut myös paljon vapaaehtoistyöntekijöitä.
Les Restos du Cœur muodostuu yhdestä kansallisesta kattojärjestöstä, jonka alle kuuluvat kaikki 117 Ranskan departementeissa toimivaa alajärjestöä. Ranskan järjestöstä irrallisia, mutta samannimisiä ja samalla periaatteilla toimivia järjestöjä on perustettu myös Belgiaan ja Saksaan.
Tavoitteet

Ranskalainen poliitikko ja koomikko Coluche perusti yleishyödyllisen Les Restos du Cœur -järjestön vuonna 1985 Noeux-les-Mines’ssä. Tavoitteena on vapaaehtoisvoimin auttaa ja tukea vähäosaisia erityisesti ravitsemuksen suhteen jakamalla heille ilmaisia aterioita, sekä edistää vähäosaisten sosiaalista ja taloudellista osallisuutta ja toimia kaikin tavoin kaikenlaisen köyhyyden poistamiseksi.
Perustaminen

Coluche kritisoi 26.9.1985 suorassa Europe 1 -kanavan radiolähetyksessä ruoan haaskausta kulutusyhteiskunnassa. Hän tuomitsi maatalousylijäämien hävittämisen sekä Ranskassa että
Euroopassa. Hänen mukaansa ruoan ylituotanto voitaisiin ottaa parempaan käyttöön sen sijaan, että se hävitettäisiin markkinahintojen laskun pelossa. Näin voitaisiin perustaa ruokala, jossa tarjottaisiin syötävää kaikille nälkäisille. Idea alkoi kehittyä, ja ensimmäinen ruokala, Restaurant du Cœur, avattiin Ranskassa 21.12.1985.
Tulokset

Vuonna 2012, 27 vuoden työn jälkeen, les Restos du Cœur saavutti miljardin jaetun aterian rajan. Ruoka-apua sai kaudella 2012–2013 noin 960 000 henkilöä.
2011–2012 jaettiin yli 115 miljoonaa ateriaa puutteenalaisille.
Toimialat > Ruoka-apu

Vapaaehtoiset jakavat ruoka-apua aina joulukuusta maaliskuuhun, mutta paikoittain myös ympäri vuoden. Ruoka-apu sisältää
ravinteikkaita ruokapaketteja, joiden sisältö valmistetaan kotona
lämpimiä aterioita kodittomille
erityistä ruoka-apua vauvoille.
Toimialat > Asuminen

Sosiaalisen osallisuuden toteutumiseksi on ensisijaisen tärkeää, että jokaisella on katto päänsä päällä. Asumista tuetaan monella lailla, aina hätämajoituksesta pysyvän asumisen tukemiseen.
Les Restos du Cœur -järjestö auttaa asumisongelmaisia ylläpitämällä
Hätämajoituskeskuksia, joissa tarjotaan muutaman yön mittaista majoitusta sekä sosiaalityöntekijöiden tukea, mutta myös tarvittaessa terveydenhoitoa ja psykologista apua.
Kuntoutuskeskuksia, joissa tarjotaan pidempiaikaista majoitusta usein maaseudulla. Tavoitteena on tottua jokapäiväiseen, aktiiviseen elämänrytmiin.
Asumispalveluyksiköitä, joissa tarjotaan mahdollisuutta itsenäiseen asumiseen ennen pysyvän asunnon löytymistä.
Lisäksi järjestö auttaa vakaan vuokrasuhteen etsimisessä.
Toimialat > Vauvat

Tukea tarvitseville vanhemmille suunnatuissa les Restos du Cœur -toimipisteissä tarjotaan
ruoka-apua, joka on suunnattu alle 18 kuukautta vanhoille vauvoille
tarvittavaa tavara-apua omaksi tai lainaan: vaatteita, vaippoja, hygienia- ja lastenhoitotuotteita sekä lapsille suunnattuja pelejä
neuvoja lasten ravitsemukseen ja lastentauteihin liittyvissä asioissa. Lisäksi toimipisteissä on mahdollista tavata muita vanhempia ja vapaaehtoistyöntekijöitä, kuten lastenhoitajia, kätilöitä, sairaanhoitajia, lastenlääkäreitä ja sosiaalityöntekijöitä.
Tällaisia toimipisteitä on ympäri Ranskaa yhteensä 62, ja niiden avulla pystytään auttamaan vuosittain 30 000 vauvaa.
Järjestö ja sen rakenne > Kansallinen kattojärjestö

Les Restaurants du Cœur - les Relais du Cœur -järjestö on Ranskan vuoden 1901 järjestölain mukainen, siis voittoa tavoittelematon. Se on todettu yleishyödylliseksi säädöksessä 7.2.1992 (julkaistu Ranskan säädöskokoelmassa 13.2.1992). Järjestön tavoitteena on auttaa vähäosaisia ja taistella sosiaalista syrjäytymistä vastaan.  Les Restos du Cœur ajaa yhteistä etua täydentämällä julkisia palveluja.
Les Restaurants du Cœur -järjestö, lyhentäen ja tunnetummin les Restos du Cœur, omistaa itse oikeuden nimeensä ja logoonsa.
Les Restos du Coeur on yksi Comité de la charte de déontologie des organisations sociales et humanitaires -järjestön perustajista. Comité de la Charte valvoo Ranskassa yhdistysten rahankeräystä ja toiminnan avoimuutta.
Joka vuosi yleiskokous valitsee hallintoneuvoston, joka taas valitsee joukostaan puheenjohtajan ja johtoryhmän. He kokoontuvat viikoittain ja toimeenpanevat hallintoneuvoston yhteisymmärryksessä tekemät päätökset. 
Kansallisen järjestön tehtävänä on
keskittää ostot ja toimittaa departementtitasolla toimiville alajärjestöille ruokavaroja
kannustaa departementtitasolla toimivia alajärjestöjä avunsaajien osallisuuden lisäämisessä ja tarpeen mukaan tukea alajärjestöjen työtä teknologialla ja rahoituksella
organisoida vapaaehtoistyöntekijöiden koulutus
valvoa auttamisprojektien yhtenäisyyttä niistä vastaavien henkilöiden avulla
kontrolloida ja vahvistaa alajärjestöjen varallisuutta sekä valvoa, että niissä toimitaan hyvin ja sääntöjä noudattaen
varmistaa yleisen viestinnän toimivuus
auttaa ja tukea vapaaehtoisvoimin vähäosaisia erityisesti ravitsemuksen suhteen jakamalla heille ilmaisia aterioita, sekä edistää vähäosaisten sosiaalista ja taloudellista osallisuutta ja toimia kaikin tavoin kaikenlaisen köyhyyden poistamiseksi.
Järjestön toimialoja ovat ruoka-apu, asuminen, työmarkkinoille pääsy ja vauvojen hyvinvointi. Koska varoja on käytössä vain rajoitetusti, les Restos du Cœur -järjestö pyrkii pienentämään yleisiin kuluihin kuluvaa osuutta. Niiden osuus on tällä hetkellä noin 6,9 %,Les Restos du Cœur joten yli 90 % varoista pystytään ohjaamaan itse toimintaan.
Toimijat > Tukijat

Järjestön tukijat ovat keskenään hyvin erilaisia. Joukkoon mahtuu niin lapsia kuin vanhuksia, yhtä lailla pieniä kuin kansainvälisiä yrityksiä, niin perheenäitejä kuin julkisuuden henkilöitäkin. Jokainen heistä on omalla tavallaan järjestön tärkein tukija. 
Tukea voi
lahjoittamalla varoja
tarjoamalla järjestön käyttöön tiloja, kuljetus- tai painatusmahdollisuuksia ja muita palveluja tai osallistumalla mielenilmauksiin
ostamalla Enfoirés-ryhmien cd-levyjä, testamenttaamalla omaisuutensa tai luopumalla tekijänoikeuksistaan
antamalla tavaralahjoituksia, kuten kirjoja, vaatteita, elintarvikkeita, hygieniatarvikkeita ja muita tavaroita
avustuksilla Euroopan unionin ja muiden organisaatioiden kautta.
Järjestön tukemiseksi järjestetyissä tapahtumissa noudatetaan tiukkaa oikeus- ja verosääntelyä.
Järjestön säännöissä kielletään
rahankeräykset ja myynti julkisilla paikoilla tai ovelta ovelle
kaikki sellainen liiketoiminta, johon les Restos du Cœur ei ole antanut lupaa
kaikenlainen rahankeräystarkoituksessa tapahtuva suoramarkkinointi, joka ei tapahdu suoraan järjestön omissa nimissä.
Hyväntekeväisyysjärjestöjen tuottamat palvelut eivät ole liiketoimintaa, joten järjestöjen on usein vaikea saada rahoitusta hankkeilleen. Les Restos du Cœur -järjestön toiminnan jatkuvuus perustuu pääasiassa kansalaisten avokätisyyteen. Myös Ranskan valtio helpottaa yleishyödyllisten järjestöjen rahankeruuta verohyvityksellä. Käytännössä jokaisesta lahjoitetusta summasta palautetaan lahjoittajalle 75 prosenttia takaisin veronpalautuksien kautta. Edistääkseen toimintaansa suuren yleisön keskuudessa ja vedotakseen lahjoituksen luotettavuuteen, les Restos du Cœur kuuluu Comité de la Charte -järjestöön, joka valvoo yhdistysten rahankeräyksen avoimuutta.
Toimijat > Vapaaehtoiset

Coluchen vuonna 1985 toimeenpanemassa kampanjassa vapaaehtoisia oli mukana 5000. Nykyään vapaaehtoisia on yli 66 000. He ovat hyvin erilaisia ja tulevat eri puolilta Ranskaa, mutta ovat kaikki ensisijaisen uskollisia järjestön alkuperäiselle toiminta-ajatukselle, ja toimivat poliittisesti ja uskonnollisesti sitoutumattomina. 
Toiminta perustuu vapaaehtoistyön periaatteille. Vapaaehtoiset suorittavat järjestön oman koulutuksen, joka valmistaa heitä tuleviin tehtäviin. Näin he saavat työhön tarvittavan pätevyyden ja oppivat menettelytavat. Kaksi ammattikouluttajaa ja joukko kokeneita vapaaehtoisia ohjaa seminaareja, ja niihin saapuu vapaaehtoisia kaikista departementeista. Koulutustilaisuuksissa on tarkoitus oppia
hoitamaan järjestön toimipisteitä,
ottamaan järjestön majapaikkoihin vastaan niitä, jotka eivät halua hakeutua julkiselle puolelle,
tarjoamaan henkistä tukea,
auttamaan niitä, joilla on asunnon saannin jälkeen vaikeuksia vuokranmaksussa,
toimimaan ohjaajana järjestön työpajoissa tai puutarhoissa.
Toimijat > Julkisuuden henkilöt

Järjestön perustaja Coluche tiesi olevansa ystävineen paras liikkeellepaneva voima hankkeelle. Siksi hän perusti ryhmän nimeltä Enfoirés (vapaasti käännettynä hölmöilijät). 26.1.1986 Coluche juonsi Ranskan kansallisella tv-kanavalla keskusteluohjelman, joka kesti koko iltapäivän ja keräsi yhteen poliitikkoja monista maan puolueista, eri kanavien tv- ja radiojuontajia, erilaisia taiteilijoita ja artisteja sekä monen lajin urheilijoita. 
Coluche pyysi aikansa tunnettua laulaja-lauluntekijää Jean-Jacques Goldmania tekemään kappaleen, joka saisi ihmiset liikkeelle. Goldman sävelsi ja sanoitti kappaleen nimeltä la Chanson des Restos, jonka esittivät aikansa ikonit: Coluche itse, näyttelijät Yves Montand ja Nathalie Baye, televisiosta tuttu Michel Drucker, urheilija Michel Platini sekä laulaja Jean-Jacques Goldman.
Varoja kerätäkseen Enfoirés-ryhmä teki ensimmäisen kiertueensa Ranskassa vuonna 1989. Kokoonpanossa olivat mukana Jean-Jacques Goldman, Michel Sardou, Eddy Mitchell, Véronique Sanson ja Johnny Hallyday. Vuodesta 1992 Enfoirés-konsertti on kerännyt yhteen vuosi vuodelta enemmän julkisuuden henkilöitä: artisteja, esiintyviä taiteilijoita ja urheilijoita. Konserteissa kokoontuvat myös vapaaehtoistyöntekijät - konserttien yksi tarkoitus onkin kannustaa heitä jatkamaan työtänsä. Konserteista on tullut suosittuja mediatapahtumia ja niistä uutisoivat tiedotusvälineet kertovat osaltaan järjestön toiminnasta ja ohjeistavat lahjoituksissa. Enfoirés-ryhmän esiintyjät antavat tukensa esiintymällä konsertissa ja järjestön julkaisemilla cd-levyillä ilmaiseksi. Kiertueiden tärkein tavoite on kerätä järjestölle lisää varoja uusiin yhteisvastuuhankkeisiin. Lisäksi tarkoituksena on tehdä järjestöä tunnetuksi ja saada uusia lahjoittajia mukaan toimintaan. Kiertueet tuottavat runsaasti: saatu summa oli vuonna 2007 noin 21 miljoonaa euroa.
Toiminnan oli tarkoitus olla hetkellinen hanke ja väliaikainen ratkaisu köyhyyteen, kunnes saataisiin aikaan pysyvä keino pysäyttää köyhyyden kasvu. Toiminnassa mukana olevien artistien ja vapaaehtoisten murheeksi tämä ei ole toteutunut, vaan hankkeesta on tullut pysyvä toimintamalli, ja lahjoittajien avokätisyys on vuosi vuodelta välttämättömämpää.
Käännös suomeksi
Lanny McDonald

Lanny McDonald
Lanny King McDonald (s. 16. helmikuuta 1953, Craigmyle, Alberta) on kanadalainen pelaajauransa lopettanut jääkiekkoilija, pelipaikaltaan oikea laitahyökkääjä.
Ennen ammattilaisuraansa McDonald pelasi vuosina 1969–1971 Lethbridge Sugar Kingsissä Alberta Junior Hockey Leaguessa (AJHL) ja vuosina 1971–1973 Western Canada Junior Hockey Leaguessa (WCJHL), ensin kevään 1971 Calgary Centennialsissa ja myöhemmin Medicine Hat Tigersissa. Toronto Maple Leafs varasi McDonaldin NHL:ään numerolla neljä vuoden 1973 varaustilaisuudessa. Myös WHA-seura Cleveland Crusaders varasi McDonaldin samana vuonna, mutta hän valitsi WHA:n sijasta NHL:n.
McDonaldin NHL-ura kesti vuodesta 1973 vuoteen 1989 ja hän pelasi Maple Leafsin lisäksi Colorado Rockiesissa ja Calgary Flamesissa. Hän toimi Rockiesissa ja Flamesissa kapteenina. Hän oli johdattamassa Flamesia Stanley Cupin voittoon vuonna 1989. Vuonna 1976 McDonald oli voittamassa Kanada Cupin mestaruutta.
McDonaldin siirto Maple Leafsista Colorado Rockiesiin joulukuussa 1979 herätti aikanaan paljon kritiikkiä Leafsin omistajaa Harold Ballardia kohtaan. Muita Ballardin kiisteltyjä siirtoja olivat mm. Darryl Sittlerin siirto Philadelphia Flyersiin vuonna 1982 ja Rick Vaiven siirto Chicago Blackhawksiin vuonna 1987.
McDonald pelasi urallaan 1111 runkosarjaottelua, joissa hän teki 1006 pistettä (500 maalia ja 506 syöttöä). Pudotuspeliotteluita hänelle kertyi 117, joissa hän teki 84 pistettä (44 maalia ja 40 syöttöä). Pisteiden valossa parhaalla kaudellaan, 1982–1983, McDonald teki Flamesissa 98 pistettä (66 maalia ja 32 syöttöä).
Vuonna 1983 hänet palkittiin Bill Masterton Memorial Trophyllä (omistautumisesta jääkiekolle) ja vuonna 1988 ensimmäistä kertaa jaetulla King Clancy Memorial Trophyllä (johtajuus kaukalossa ja sen ulkopuolella sekä humanitaarinen työ). Calgary Flames jäädytti McDonaldin pelinumeron #9 vuonna 1990. Hänet valittiin Hockey Hall of Fameen vuonna 1992.
McDonald pitää hallussaan Calgaryn seuraennätyksiä eniten maaleja yhdellä kaudella tehneenä pelaajana (66) ja nopeimmin kaksi peräkkäistä maalia ottelussa tehneenä pelaajana (maalien välillä kuusi sekuntia ottelussa Detroit Red Wingsiä vastaan 22. maaliskuuta 1984).
Aiheesta muualla

McDonaldin haastattelu
| 0 | 1 | 2 |
| --- | --- | --- |
| Edeltäjä: Chico Resch | Bill Masterton Memorial Trophyn voittaja 1983 | Seuraaja: Brad Park |
| 0 | 1 | 2 |
| --- | --- | --- |
| Edeltäjä: – | King Clancy Memorial Trophyn voittaja 1988 | Seuraaja: Bryan Trottier |
↑  https://records.nhl.com/cgy/records/skater-records/goals/skater-most-goals-one-season
↑  https://records.nhl.com/records/skater-records/fastest-goals/fastest-2-goals-one-skater
Wine

| Wine |
| --- | --- |

 ”Wine Internet Explorer” (Gecko-moottoria käyttävä verkkoselain) Ubuntussa
Kehittäjä:  Wine-tiimi
Kehityshistoria
Ensijulkaisu:  4. heinäkuuta 1993
Vakaa versio:  10.0 (21. tammikuuta 2025)
Kehitysversio:  8.21 (24. marraskuuta 2023) ja 10.0-rc6 (17. tammikuuta 2025)
Kehitystilanne:  aktiivinen
Tiedot
Ohjelmistotyyppi:   Windows-yhteensopivuuskerros
Alusta:  BSD, Linux, OS X
Ohjelmointikielet:  C
Lisenssi:  LGPL
Aiheesta muualla
Verkkosivusto
Versiohallinta
Winen asetusikkuna winecfg.
Wine on avoimen lähdekoodin sovellus, jonka tarkoituksena on mahdollistaa Microsoft Windowsille kirjoitettujen ohjelmien käyttäminen Unixin kaltaisissa käyttöjärjestelmissä. Wineen kuuluu myös Winelib-ohjelmakirjasto, jonka avulla kehittäjät voivat kääntää Windows-ohjelmia auttaakseen niiden porttaamista (muuntamista) Unixin kaltaisille käyttöjärjestelmille. Vaikka nimestä näkee joskus käytettävän muotoja WINE ja wine, projektin kehittäjät ovat ilmoittaneet virallisen muodon olevan Wine.
Wine ei ole emulaattori vaan yhteensopivuuskerros, joka toteuttaa Windows API:n. Wine-projektissa on vaihtoehtoiset toteutukset Windows-ohjelmien käyttämistä DLL-kirjastoista ja prosessi joka korvaa Windows NT:n ytimen. Koska Wine ei ole emulaattori, sillä voi ajaa tavallisia x86/x86-64-arkkitehtuurille tehtyjä Windows-ohjelmia ainoastaan tietokoneessa, jossa on vastaava yhteensopiva prosessori. Wine ei myöskään ole tietoturvaan käytettävä "hiekkalaatikko".
Tekijänoikeusongelmien välttämiseksi Wine kirjoitetaan enimmäkseen mustan laatikon testausta hyväksi käyttäen. Menetelmässä toteutus tehdään julkisesti saatavan dokumentaation mukaan, jonka jälkeen tehdään testitapaukset varmistamaan sen paikkansapitävyys: useissa tapauksissa MSDN:n dokumentaatio on hyvin virheellistä.
Nimi Wine oli alun perin akronyymi sanoista WINdows Emulator, mutta se muuttui myöhemmin rekursiiviseksi akronyymiksi Wine Is Not an Emulator.
Käyttö

Tavallinen käyttötapa on ajaa wine-komento ja antaa sille parametrina ajettavan ohjelman nimi:
wine program.exe
.. jossa program.exe on ajettava ohjelma.
Winen asetuksia voi muokata graafisella winecfg-ohjelmalla. Useat ohjelmat toimivat ilman erillistä konfigurointia.
Wineä voidaan käyttää säiliöissä kuten LXC-säiliöissä.
Toimintaperiaate

Winen toimintaperiaate on muuttaa Windows-ohjelmien käyttämän Windows API -rajapinnan kutsut vastaaviksi, joita tietokoneen varsinainen käyttöjärjestelmä tarjoaa. Esimerkiksi Windowsin rajapinnan toiminto joka avaa ikkunan voidaan muuttaa kutsuksi Xlib-kirjastoon. Wine suorittaa ohjelmia ilman muunnosta toiselle käskykannalle.
"Wineserver" on Winen prosessi, joka toteuttaa useita Windowsin ytimen toimintoja kuten ikkunoinnin hallinnan, asynkronisen IO:n, prosessien ja säikeiden tilat, nimetyt putket ja niin edelleen.
Kun ohjelma käynnistetään se yrittää lähettää käyttöjärjestelmälle tiettyjä viestejä kuten muistin varaamiseen ja ohjelman ajamiseen tarvittavia muuttujia. Koska alla oleva käyttöjärjestelmä ei ymmärrä ohjelman käyttämän Win32 API:n kutsuja on Winen tulkattava käytetyt kutsut käyttöjärjestelmän ymmärtämään muotoon. Windows-ohjelma taas ei ymmärrä käyttöjärjestelmän vastauksia joten Wine tulkkaa käyttöjärjestelmän vastaukset Windows-ohjelman ymmärtämään muotoon jolloin ohjelma pystyy toimimaan ikään kuin se ajettaisiin Windows-ympäristössä.
Direct3D-rajapinnan käyttö ohjataan Vulkan-rajapintaan WineD3D- tai vkd3d-toteutuksen kautta. Aiempi ohjaus OpenGL-rajapintaan on myös mahdollinen.
Vaihtoehtoinen tapa on käyttää DXVK-kirjastoa, joka käyttää epäyhteensopivaa lisenssiä eikä siten ole mukana Winessä.
Kehityksessä on Wayland-tuki, jolloin Windows GDI- ja OpenGL- sovelluksia voi suorittaa ilman, että käytössä on välikerros muuntamassa X11:lle ja XWaylandille.
Microsoftin suhtautuminen Wineen

Microsoft ei ole ilmaissut varsinaista julkilausumaa liittyen Wineen. Microsoftin päivitystyökalu estää kuitenkin Microsoft-sovellusten päivittämisen Winen kautta. Wine-kehittäjä Ivan Leo Puoti huomasi 16. helmikuuta 2005 Microsoftin alkaneen estää osien päivittämisen, jos se havaitsee päivitysten yhteydessä Wineen viittaavia asetusavaimia Windowsin rekisteristä. Puoti kertoi, että näin ”Microsoft on ensimmäistä kertaa myöntänyt Winen olemassaolon.”
Windowsin aitoustarkastuskin tarkastaa, onko Wine-rekisteriavaimia olemassa. Windowsin aitoustarkastuksen usein kysytyissä kysymyksissä kerrotaan, että aitoustarkastus ei toimi Winessä, sillä Wine ei ole ”aito Windows”. Huomattuaan Wine-järjestelmän olevan käytössä aitoustarkastus kertoo käyttäjälle epäaidon Windowsin käytöstä, ja estää aitoustarkastusta vaativien ohjelmien lataamisen. Joistakin ohjelmistaan kuten Internet Explorer 7:stä ja Windows Media Playerista Microsoft on poistanut aitoustarkastuksen käytöstä helpottaen täten kyseisten sovellusten käyttöä Winessä.
Microsoft antaa aitoustarkastukseen liittyvissä kysymyksissä kuitenkin tietoa siitä, kuinka käyttäjä voi saada päivitykset useimpiin Microsoft-sovelluksiin Microsoftin verkkosivulta, vaikka käytössä on Wine:
Kehittäjät

Kehitykseen tullut tukea muun muassa CodeWeaversiltä ja Valve Corporationilta, sekä muuta kehitystä Collaboralta. Valve käyttää Wine-ohjelmistoa Proton-yhteensopivuusohjelmistossaan. CodeWeaversillä CrossOver-tuote, joka perustuu Wineen.
Aiemmin kehitystä ovat tukeneet Corel WordPerfect Officen siirtämistä varten ja Google Picasa-projektia varten.
Aiheesta muualla

Kotisivu (englanniksi)
Wine macOS:lle (englanniksi)
Wine Freshcode-sivustolla (englanniksi)
Wine Ohloh-sivustolla (Arkistoitu – Internet Archive) (englanniksi)
Iso Kolmisoppinen (Vesanto)

| Iso Kolmisoppinen |
| --- | --- |
Valtiot:  Suomi
Maakunnat:  Pohjois-Savo
Kunnat:  Vesanto
Koordinaatit:  62°51′57″N, 26°26′35″E
Vesistöalue ja valuma-alueen tietoja
Päävesistöalue:  Kymijoen vesistö (14)
Valuma-alue:  Kerkonjoen valuma−alue (14.76)
Laskuoja:  oja Sonkariin 
Järvinumero:  14.762.1.003
Mittaustietoja
Pinnankorkeus:  111,8 m  
Pituus:  950 m  
Leveys:  460 m  
Rantaviiva:  3,116 km  
Pinta-ala:  18,568 ha  
Suurin syvyys:  6 m  
Saaria:  ei saaria 
 fiIso Kolmisoppinen 
Iso Kolmisoppinen  on Pohjois-Savossa Vesannolla  Sonkarin lähellä sijaitseva järvi.